retentat
Retentat er i mejeriindustrien den tilbageholdte fraktion ved ultrafiltrering af valle fra osteproduktion. I denne fraktion er valleproteiner opkoncentreret og anvendes efter inddampning til koncentrater til proteindrikke og som fødevareingredienser.
Arla Foods Ingredients Group P/S har som en del af Arla Foods et fabriksanlæg i Nr. Vium i Vestjylland, hvor ostevalle fra hele landet sammen med importeret ostevalle oparbejdes til forædlede mælkemineral- og proteinprodukter under anvendelse af membranfiltrering, se permeat.